OBRAZLOŽENJE
Nacrta prijedloga Plana rasvjete Općine Kamanje

Prema Zakonu o zaštiti od svjetlosnog onečišćenja (NN 14/19) Općina Kamanje obvezana je izraditi Plan rasvjete za svoje administrativno područje. U suradnji s Jedinstvenim upravnim odjelom Općine Kamanje, tvrtka Lunes adria d.o.o.  je izradila navedeni dokument, usklađen sa svim relevantnim zakonima, propisima te s postojećim prostornim planovima. Pravilnikom o zonama rasvijetljenosti, dopuštenim vrijednostima osvjetljenja i načinima upravljanja rasvjetnim sustavima (NN 128/2020) propisana su detaljna pravila o zonama rasvijetljenosti, dopuštenim vrijednostima osvjetljenja i načinima upravljanja rasvjetnim sustavima, dok su sadržaj, format i način dostave plana rasvjete propisani Pravilnikom o sadržaju, formatu i načinu izrade plana rasvjete i akcijskog plana gradnje i/ili rekonstrukcije vanjske rasvjete (NN 22/2023). Svjetlosno onečišćenje je kompleksan problem s ozbiljnim posljedicama na ljudsko zdravlje, ekosustave, energetsku učinkovitost i prometnu sigurnost. Ono se karakterizira promjenom prirodne razine svjetlosti noću, uzrokovanom emisijom umjetne svjetlosti iz različitih izvora poput ulične rasvjete, reklama i industrijskih postrojenja. Takvo onečišćenje ima širok spektar negativnih utjecaja, uključujući poremećaje spavanja i cirkadijanog ritma, prijetnju ekosustavima, nepotrebnu potrošnju energije te povećani rizik od prometnih nesreća. Također, narušava ljepotu noćnog neba, što ima negativne posljedice za astronomsko promatranje i turizam. Plan rasvjete je plan vanjske rasvjete i dekorativne rasvjete koji donose jedinice lokalne samouprave i Grad Zagreb, u skladu s prostornim i urbanističkim planovima, a kojim se određuju zone ugradnje rasvjete i tehnički parametri rasvjete. Obavezni dio plana se sastoji od tekstualnog i grafičkog dijela Plana rasvjete. U kontekstu sve veće urbanizacije, javna rasvjeta postaje ključni element infrastrukture gradova i općina, osiguravajući sigurnost i omogućujući implementaciju modernih tehnoloških rješenja za razvoj pametnih gradova i općina. S obzirom na značajan udio potrošnje električne energije koji otpada na javnu rasvjetu, postoje veliki potencijali za energetske uštede kroz modernizaciju sustava, poput integracije sustava daljinskog upravljanja i nadzora te zamjene starih svjetiljki LED svjetiljkama. Planovi rasvjete, usklađeni s prostornim planovima, ključni su dokumenti za upravljanje vanjskom rasvjetom i promicanje energetske učinkovitosti, kao što to radi Općina Kamanje u skladu sa svojim strateškim dokumentima. 
Prema Pravilniku NN 128/2020, Republika Hrvatska je podijeljena na pet zona rasvijetljenosti, ovisno o aktivnostima i sadržajima u tim područjima. Zona E0 čini 52,15 % ukupne površine Općine Kamanje te obuhvaća područja prirodne rasvijetljenosti, gdje vanjska rasvjeta ozbiljno narušava prirodni okoliš, uključujući šumska područja, livade i vodena tijela. Zona E1, područja tamnog krajolika, obuhvaća ruralna i urbana područja s ograničenom noćnom aktivnošću, posebno važna za divlje vrste te čini 37,86 % ukupne površine Općine. Zona E2 čini 8,72 % ukupne površine i obuhvaća područja niske ambijentalne rasvijetljenosti, gdje se vizura ljudi i korisnika prilagođava umjerenom osvjetljenju. Zona E3 čini 1,27 % ukupne površine i odnosi se na područja srednje ambijentalne rasvijetljenosti, gdje je vizura ljudi prilagođena umjerenim do srednje jakim razinama rasvijetljenosti. Primjećuje se kako je najveći udio ukupne površine u zonama E0 i E1, odnosno područja prirodne rasvijetljenosti i tamnog krajolika. Zaključujemo da na administrativnom području Općine Kamanje prevladava prirodni okoliš, ruralna područja s ograničenom noćnom aktivnosti. Rasvijetljenost u svakoj zoni ovisi o namjeni pojedinih površina, uz cilj očuvanja prirodnog okoliša i osiguranja sigurnosti. Vanjska rasvjeta u svakoj zoni prilagođava se razini aktivnosti te treba omogućavati smanjenje intenziteta svjetla radi energetske učinkovitosti i prilagodljivosti okolišu.
Trenutni režim rada vanjske rasvjete na administrativnom području Općine Kamanje  je da se rasvjeta uključuje u sumrak, zatim se isključuje u 00:00h u noći te se ponovno uključuje u 4:00h u noći s čime se zadovoljava minimalno trajanje svjetlostaja od 3h u periodu od zalaska sunca do zore. Rasvjeta se ponovno isključuje u zoru.
Mjere zaštite osjetljivih područja od svjetlosnog onečišćenja uključuju sprečavanje nepotrebnih i štetnih emisija svjetlosti u i izvan područja koje je potrebno osvijetliti. Također, uključuju zaštitu noćnog neba, prirodnih vodnih tijela i zaštićenih područja od umjetne rasvjete, uzimajući u obzir zdravstvene, biološke, ekonomske, kulturne, pravne, sigurnosne, astronomske i druge uvjete i potrebe. Mjere zaštite od svjetlosnog onečišćenja ne smiju ugroziti okoliš, kvalitetu života sadašnjih i budućih generacija te moraju biti usklađene s propisima o zaštiti na radu i zaštiti zdravlja ljudi.
Predložene smjernice za razvoj sustava javne rasvjete imaju za cilj smanjenje potrošnje energije uz održavanje ili poboljšanje kvalitete rasvjete. Kriteriji uključuju zadovoljavanje svjetlotehničkih uvjeta, povećanje energetske učinkovitosti te usklađenost s propisima o zaštiti od svjetlosnog onečišćenja. Smjernice obuhvaćaju sustavno gospodarenje energijom, integraciju infrastrukture i korištenje obnovljivih izvora energije.
 U skladu s lokalnim i regionalnim planovima te strateškim dokumentima, Općina Kamanje je istaknula važnost povećanja energetske učinkovitosti kroz modernizaciju sustava javne rasvjete, dok istovremeno stavlja naglasak na održivi razvoj Općine. Planom rasvjete Općine Kamanje nastavlja se dosadašnja politika usmjerena prema ekonomskom i infrastrukturnom napretku Općine. 
Zakonom o pravu na pristup informacijama ("Narodne novine", broj 25/13, 85/15 i 69/22) propisana je obveza jedinicama lokalne samouprave da u svrhu savjetovanja sa zainteresiranom javnošću, javno objave na internetskim stranicama, na lako pretraživ način i u strojno čitljivom obliku nacrte općih akata kojima se uređuju pitanja od značenja za život lokalne zajednice odnosno kojima se utječe na interese građana i pravnih osoba. Svrha savjetovanja je dobivanje povratnih informacija od zainteresirane javnosti u svezi predloženih mjera. Stoga, pozivamo zainteresiranu javnost da u propisanom roku od 30 dana od dana otvaranja savjetovanja dostave svoje prijedloge i mišljenja na Nacrt prijedloga Plana rasvjete Općine Kamanje.
